Polisieman en makkers vas oor vuurwapens, gesteelde motors | Maroela Media
Foto verskaf deur die SAPD, Wes-Kaap
'n 36-jarige polisiebeampte is saam met vier verdagtes in hegtenis geneem in verband met gesteelde voertuie en ongelisensieerde vuurwapens.
Kapt. FC van Wyk, woordvoerder van die polisie, het gesê die inhegtenisnemings het Saterdag plaasgevind tydens 'n gesamentlike operasie deur die blitspatrollie, Kaapstad se honde-eenheid en Netstar Tracker.
"Die span was op soek na 'n motor, 'n Toyota Corolla Quest, wat verlede week tydens 'n huisroof gekaap is. Beamptes het omstreeks 15:10 'n huis in Frieslandstraat, Montana, 'n huis genader nadat hulle die motor deur spoortoerusting gevind het," het Van Wyk verduidelik.
'n Mercedes Benz het op die sypaadjie voor die huis parkeer gestaan en 'n wit Nissan-dubbelkajuitbakkie is in die straat parkeer.
"Beamptes het ook die Toyota Quest op die perseel opgemerk saam met 'n paar mans in die erf, wat laat spaander het toe hulle die polisiebeamptes opgemerk het. Drie van die mans is aangekeer en beamptes het beslag gelê op 'n ongelisensieerde vuurwapen."
Die dubbelkajuitbakkie het in daardie stadium weggejaag en die Netstar-helikopter het dit agtervolg en sy bewegings aan die polisie deurgegee.
"Beamptes het intussen 'n man agternagesit wat weggehardloop het. Hy is kort daarna aangekeer."
Volgens Van Wyk is 'n sak met 'n ongelisensieerde vuurwapen op die dak van 'n buitegebou op die perseel gevind. 'n Oop kluis is ook op die erf gevind.
"Beamptes het 'n Toyota Hiace deursoek wat voor die Quest parkeer gestaan het. Nog twee vuurwapens, 'n R5 en 'n Luger-pistool, is gevind."
Verdere ondersoek het aan die lig gebring die Mercedes Benz is verlede maand tydens 'n kaping in Lansdowne gesteel.
"Polisiebeamptes het intussen, danksy inligting van die helikopterbemanning, die Nissan in Valhalla Park voorgekeer. Die bestuurder, 'n 36-jarige man, is in hegtenis geneem. Daar is bevind hy is 'n speurder wat 'n amptelike SAPD-voertuig ry en hy het ook 'n amptelike polisieradio in sy besit gehad. Die man was nie in daardie stadium aan diens nie."
Tydens die soektog in die huis het polisielede ook op 'n masjien afgekom wat geldnote kan tel, speelgoedgewere, 'n windbuks en 'n koevoet.
"Die verdagtes is onderskeidelik 28, 36, 47 en 50 jaar oud saam met die 36-jarige lid van die SAPD. Verskeie gespesialiseerde SAPD-eenhede was op die toneel om verder ondersoek in te stel."
Dis darem lekker hoor. Misbruik jou werk as deel van jou korrupte denke. Daar is baie mense wat smag om in die polisie te wees maar weggewys word. Wys jou ook net – vertrou NIEMAND!!
Was enige persoon wat sogenaamd tans 'n 'vervalle lisensie'-vuurwapen in sy/haar besit het vir roof aangekeer?? Dis waarom hierdie wapens veiliger is in die besit van die 'ONWETTIGE' eienaars. Ek kan net raai waar kom die aanvalsgewere vandaan.
Ek dink did maar die tippie van die ysberg… Ek vertrou nie die SAPD nie, bokse vol vrot appels… En die ware oud polisiemanne wat iets beteken is nou gesaai
Die een man se hande is nie geboei nie…was daar nie genoeg boeie nie of is dit moontlik dalk die polisieman. Hulle is betrap maar poseer met hulle gesigte na die muur toe. Waarvoor word die foto dan geneem? Maar in elk geval …. sies vir julle!
Dan word daar van vuurwapen eienaars , wat se lisensie verval het weens SAPD se swak stelsel, verwag om sy vuurwapen in te handig. Nee wat min. Bek hier is weereens n bewys van jou korruptenaare se misbruik van mag